b'\n_START_ARTICLE_\nMegafauna\n_START_PARAGRAPH_\nMegafauna blir generelt definert som dyr som veier mer enn 500\xe2\x80\x931000 kg, selv om noen ogs\xc3\xa5 inkluderer dyr med en vekt ned mot 50 kg. Terminologien blir ogs\xc3\xa5 benyttet til \xc3\xa5 beskrive spesielle grupper med eksepsjonelt store dyr, og da spesielt utd\xc3\xb8dde arter som levde i forhistorisk tid og d\xc3\xb8de ut omtrent ved slutten av siste istid. Eksempler p\xc3\xa5 slike dyr er mammut og sabeltanntiger. Det st\xc3\xb8rste landpattedyret som noen gang har levd p\xc3\xa5 v\xc3\xa5r klode var imidlertid Paraceratherium, som kunne bli n\xc3\xa6rmere 5 meter i skulderh\xc3\xb8yde og veie n\xc3\xa6rmere 16 tonn. Paraceratherium d\xc3\xb8de imidlertid ut for omkring 23 millioner \xc3\xa5r siden. Hyenoide hunder er et eksempel p\xc3\xa5 overdimensjonerte forhistoriske hundedyr som regnes med i Nord-Amerikas megafauna. Mange inkluderer ogs\xc3\xa5 skrekkulv, selv om denne neppe veide mer enn maksimalt 90-100 kg p\xc3\xa5 sitt st\xc3\xb8rste._NEWLINE_Megafauna er generelt dyr med spesielt lang levetid, lav populasjonsvekst, lav d\xc3\xb8dsrate, og f\xc3\xa5 naturlige fiender som kan drepe voksne individer. Dette gj\xc3\xb8r megafauna spesielt utsatt for menneskelig rovdrift. Mange arter har forsvunnet i l\xc3\xb8pet av den siste million \xc3\xa5r og mange legger skylden p\xc3\xa5 spredning av mennesker, selv om dette fortsatt er omdiskutert._NEWLINE_Dagens skandinaviske megafauna kan sies \xc3\xa5 best\xc3\xa5 av dyr som elg, bj\xc3\xb8rn, hjort og rein, og kanskje ogs\xc3\xa5 vanlig gr\xc3\xa5ulv. I tillegg kan vi regne med noen arter av hval og hvalross fra havomr\xc3\xa5dene utenfor kysten av Norge.\n_START_SECTION_\nBruk av uttrykket\n_START_PARAGRAPH_\nUttrykket megafauna kan brukes p\xc3\xa5 flere m\xc3\xa5ter. Eksempelvis kan man si \xc2\xabeuropeisk megafauna\xc2\xbb og mene \xc2\xaballe store dyr som lever i Europa i dag\xc2\xbb. Likeledes kan man si \xc2\xabamerikansk megafauna\xc2\xbb og mene \xc2\xaballe store pattedyr som fantes i Amerika i tiden f\xc3\xb8r siste istid\xc2\xbb._NEWLINE_Uttrykket megafauna kan ogs\xc3\xa5 brukes i sammenheng med andre uttrykk. Et eksempel er uttrykket \xc2\xabkarismatisk megafauna\xc2\xbb, med hva man mener \xc3\xa5 uttrykke dyr med spesielt vidstrakt popularitet og interesse; eksempelvis kjempepanda, tiger, l\xc3\xb8ve eller bl\xc3\xa5hval.'